সাম্প্রদায়িক মেরুকরণ ঠেকাতে ব্যর্থতার কথা প্রকাশ্যে কবুল করল সিপিএম। এই জন্য দলের সাংগঠনিক দুর্বলতাকে অন্যতম কারণ হিসাবে চিহ্নিত করেছে আলিমুদ্দিন।
বৃহস্পতিবার সিপিএমের রাজ্য কমিটির বৈঠক শেষে প্রকাশিত প্রেস বিবৃতিতে বলা হয়েছে, ‘সাম্প্রদায়িক মেরুকরণ মোকাবিলায় ঘাটতি থেকে গিয়েছে’। বুধবার রাজ্য কমিটির বৈঠকে রাজ্য সম্পাদক সূর্যকান্ত মিশ্র পঞ্চায়েত ভোটে দলের বিপর্যয়ের জন্য শাসকদলের সন্ত্রাসকে দায়ী করেছিলেন। সূত্রের খবর, দলের নেতা-কর্মীদের একাংশ বিজেপি’র সঙ্গে আঁতাঁত করছেন বলেও আক্ষেপ করেছিলেন তিনি। সব জেলার প্রতিনিধি সেই কথা মেনে নিয়েছেন।
রাজ্য কমিটির বৈঠকে হাজির ছিলেন সিপিএমের সাধারণ সম্পাদক সীতারাম ইয়েচুরি। সিপিএম সূত্রের খবর, বৈঠকে ইয়েচুরি জানিয়েছেন, তৃণমূল এবং বিজেপি’র বিরুদ্ধে ঐক্যবদ্ধ প্রতিরোধ না করলে মেরুকরণ রোখা যাবে না। তিনি এ-ও জানান, দলের সাংগঠনিক দুর্বলতা কাটাতে না পারলে ‘রাজ্য থেকে তৃণমূল হঠাও, দেশ থেকে বিজেপি হঠাও’ স্লোগান বাস্তবায়িত সম্ভব নয়।
এদিন সিপিএমের নবগঠিত রাজ্য সম্পাদকমণ্ডলীতে তরুণ নেতা আভাস রায়চৌধুরী-সহ নতুন চারজনকে নেওয়া হয়েছে। বাকি তিনজন হলেন, অনাদি সাহু, মানব মুখোপাধ্যায় এবং সুমিত দে। সম্পাদকমণ্ডলী থেকে বাদ পড়েছেন শ্যামল চক্রবর্তী, মদন ঘোষ, বুদ্ধদেব ভট্টাচার্য এবং দীপক সরকার। দলের এক নেতা বলেন, ‘‘যত সময় যাচ্ছে, দলের অবস্থা তত খারাপ হচ্ছে। আমরা রাস্তায় রয়েছি। কিন্তু দেখা যাচ্ছে ভোট এলে আন্দোলনের ফসল তুলে নিয়ে যাচ্ছে বিজেপি।’’ 
সংগঠনের হতশ্রী দশা সত্ত্বেও, কংগ্রেসর সঙ্গে জোটের তত্ত্ব আওড়ানো এখনও ছাড়েনি বঙ্গ সিপিএমের একাংশ। ওই অংশের মতে, দেরি না-করে এখনই লোকসভা ভোটে কংগ্রেসের সঙ্গে আসন সমঝোতা নিয়ে দ্রুত আলোচনা শুরু করা উচিত। জোটপন্থী এক নেতার নিদান, ‘‘মানুষের বিশ্বাস এবং আস্থা অর্জন করতে হলে ভোটের অন্তত আট মাস আগে থেকে ময়দানে নামতে হবে বাম-কংগ্রেস জোটকে।’’